CELEX: 
Language: hu
Date: 2020-11-10 00:00:00
Title: A BIZOTTSÁG (EU) .../... VÉGREHAJTÁSI RENDELETE a valamely másik tagállamban jogszerűen forgalmazott áruk kölcsönös elismeréséről szóló (EU) 2019/515 európai parlamenti és tanácsi rendelet alkalmazásában használandó információs és kommunikációs rendszer részleteinek és funkcióinak meghatározásáról

A BIZOTTSÁG (EU) .../... VÉGREHAJTÁSI RENDELETE
            
            
               (2020.11.10.)
            
            
               a valamely másik tagállamban jogszerűen forgalmazott áruk kölcsönös elismeréséről szóló (EU) 2019/515 európai parlamenti és tanácsi rendelet alkalmazásában használandó információs és kommunikációs rendszer részleteinek és funkcióinak meghatározásáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a valamely másik tagállamban jogszerűen forgalmazott áruk kölcsönös elismeréséről és a 764/2008/EK rendelet hatályon kívül helyezéséről szóló, 2019. március 19-i (EU) 2019/515 európai parlamenti és tanácsi rendeletre
                  1
                és különösen annak 11. cikke (2) bekezdésére, 
            
            
               mivel:
            
            
               (1)Az (EU) 2019/515 rendelet 11. cikkének (1) bekezdése értelmében a 765/2008/EK európai parlamenti és tanácsi rendelet
                  2
                23. cikkében meghatározott információs és kommunikációs rendszert – az ún. piacfelügyeleti információs és kommunikációs rendszert (a továbbiakban: ICSMS) – kell használni bizonyos, az (EU) 2019/515 rendelet szerinti tájékoztatási célokra. Az (EU) 2019/1020 európai parlamenti és tanácsi rendelet 34. cikke 2021. július 16-i hatállyal felváltja a 765/2008/EK rendelet
                  3
                23. cikkét.
            
            
               (2)Az (EU) 2019/515 rendelet értelmében az ICSMS-t többek között az illetékes hatóságoknak és a termékinformációs kapcsolattartó pontoknak kell használniuk. A tagállamoknak ezért meg kell adniuk az ICSMS-ben az említett illetékes hatóságok és termékinformációs kapcsolattartó pontok azonosító adatait.
            
            
               (3)Annak érdekében, hogy a Bizottság számára az (EU) 2019/515 rendelet 14. cikkében említett értékeléshez és jelentéstételhez szükséges információk könnyen kereshetők és az ICSMS-ben tovább feldolgozhatók legyenek, az illetékes hatóságok számára elő kell írni, hogy a közigazgatási határozatok vagy az ideiglenes felfüggesztések feltöltése mellett ezekről a határozatokról strukturált formában bizonyos információkat is szolgáltassanak. 
            
            
               (4)Annak érdekében, hogy az ICSMS-ben szereplő adatok pontosak és naprakészek legyenek, az illetékes hatóságoknak rögzíteniük kell az ICSMS-ben az (EU) 2019/515 rendelet 5. cikkének (9) bekezdése alapján bejelentett közigazgatási határozatok vagy az (EU) 2019/515 rendelet 6. cikkének (2) bekezdése alapján bejelentett ideiglenes felfüggesztések minden módosítását. 
            
            
               (5)Annak érdekében, hogy az ICSMS-be bevitt tájékoztatásokban szereplő személyes adatok és az ICSMS-felhasználóként kijelölt természetes személyekre vonatkozó személyes adatok törlésre kerüljenek, amint azok már nem szükségesek azon célokhoz, amelyek érdekében az adatokat a rendszerbe bevitték, rendelkezni kell a szóban forgó adatok megőrzésének időtartamáról.
            
            
               (6)Az európai adatvédelmi biztossal az (EU) 2018/1725 rendelet 42. cikkének (1) bekezdésével összhangban konzultációra került sor, és a biztos 2020. június 6-án véleményt nyilvánított.
            
            
               (7)Az e rendeletben előírt intézkedések összhangban vannak az (EU) 2019/515 rendelet 15. cikkének (1) bekezdésével létrehozott bizottság véleményével, 
            
            
               ELFOGADTA EZT A RENDELETET:
            
            
               1. cikk 
               A piacfelügyeleti információs és kommunikációs rendszer (ICSMS) tartalma
            
            
               Az (EU) 2019/515 rendelet alkalmazásában az ICSMS a következők funkciókat látja el:
            
            
               a)a Bizottság és a többi tagállam értesítése a közigazgatási határozatokról az (EU) 2019/515 rendelet 5. cikkének (9) bekezdése szerint;
            
         
         
            
               b)a Bizottság és a többi tagállam értesítése az ideiglenes felfüggesztésekről az (EU) 2019/515 rendelet 6. cikkének (2) bekezdése szerint;
            
            
               c)minden tagállam értesítése a Bizottság véleményéről az (EU) 2019/515 rendelet 8. cikkének (6) bekezdésében említettek szerint;
            
            
               d)az illetékes hatóságok és a különböző tagállamok termékinformációs kapcsolattartó pontjai közötti, az (EU) 2019/515 rendelet 5. cikkének (7) bekezdésében, 10. cikke (1) bekezdésének a) pontjában és 10. cikkének (3) bekezdésében említett információcsere.
            
            
               2. cikk 
               Hozzáférés az ICSMS-hez
            
            
               A tagállamok meghatározzák, hogy az (EU) 2019/515 rendelettel összhangban mely illetékes hatóságok és termékinformációs kapcsolattartó pontok férnek hozzá az ICSMS-hez, és azok azonosító adatait rögzítik a szóban forgó rendszerben.
            
            
               3. cikk 
               Tájékoztatás a piacra jutást korlátozó vagy megtagadó közigazgatási határozatokról
            
            
               A közigazgatási határozatoknak az (EU) 2019/515 rendelet 5. cikkének (9) bekezdése szerinti bejelentésekor az illetékes hatóság a közigazgatási határozat elektronikus példányának feltöltése mellett a következő információkat is rögzíti az ICSMS-ben:
            
            
               a)az a nemzeti műszaki szabály, amely alapján az értékelést elvégezték; 
            
            
               b)annak a tagállamnak a neve, amelyben a gazdasági szereplő állítása szerint jogszerűen forgalmazza az árukat;
            
            
               c)a nemzeti műszaki szabály hatálya alá tartozó, alkalmazandó jogos közérdek.
            
            
               Az illetékes hatóság rögzíti az ICSMS-ben az (EU) 2019/515 rendelet 5. cikkének (9) bekezdése szerint bejelentett közigazgatási határozatok megsemmisítését vagy visszavonását. 
            
            
               4. cikk 
               Tájékoztatás az ideiglenes felfüggesztésekről
            
            
               Az ideiglenes felfüggesztéseknek az (EU) 2019/515 rendelet 6. cikkének (2) bekezdése szerinti bejelentésekor az illetékes hatóság az ideiglenes felfüggesztés elektronikus példányának feltöltése mellett a következő információkat is rögzíti az ICSMS-ben: 
            
            
               a)az a nemzeti műszaki szabály, amely alapján el fogják végezni az értékelést; 
            
            
               b)annak a tagállamnak a neve, amelyben a gazdasági szereplő állítása szerint jogszerűen forgalmazza az árukat; 
            
            
               c)az (EU) 2019/515 rendelet 6. cikkének (1) bekezdésében meghatározott, a piacra jutás ideiglenes felfüggesztését indokoló jogos közérdek. 
            
            
               Az illetékes hatóság rögzíti az ICSMS-ben az (EU) 2019/515 rendelet 6. cikkének (2) bekezdése szerint bejelentett ideiglenes felfüggesztések megsemmisítését vagy megszüntetését.
            
            
               5. cikk 
               Az ICSMS-be bevitt tájékoztatásokban szereplő személyes adatok megőrzésének időtartamai 
            
            
               Az ICSMS-be bevitt tájékoztatásokban található és az érintettek azonosítását lehetővé tevő formában tárolt személyes adatokat öt évvel az alábbiak után automatikusan törölni kell az ICSMS-ből:
            
            
               a)az (EU) 2019/515 rendelet 6. cikkének (2) bekezdése szerinti, ideiglenes felfüggesztésről szóló értesítés; vagy 
            
         
         
            
               b)az (EU) 2019/515 rendelet 5. cikkének (9) bekezdése szerinti, közigazgatási határozatról szóló értesítés, amennyiben a szóban forgó közigazgatási határozatot nem nyújtották be a SOLVIT-hoz; vagy 
            
            
               c)az (EU) 2019/515 rendelet 5. cikkének (7) bekezdése, 10. cikke (1) bekezdésének a) pontja vagy 10. cikkének (3) bekezdése alapján történő utolsó információcsere; vagy
            
            
               d)a SOLVIT-hoz benyújtott ügy megoldódott.
            
            
               A Bizottság technikai eszközökkel biztosítja a személyes adatoknak az első bekezdés szerinti törlését.
            
            
               6. cikk 
               Az ICSMS-felhasználók személyes adatainak megőrzési időtartama
            
            
               Az illetékes hatóság vagy a termékinformációs kapcsolattartó pont által ICSMS-felhasználóként kijelölt természetes személyre vonatkozó személyes adatokat legkésőbb egy hónappal azután törölni kell, hogy a Bizottság értesítést kapott arról, hogy a természetes személy már nem ICSMS-felhasználó. 
            
            
               A Bizottság technikai eszközökkel biztosítja a személyes adatoknak az első bekezdés szerinti törlését.
            
            
               7. cikk 
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2020.11.10.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 91., 2019.3.29., 1. o. 
               
               
                  
                     (2)
                  
                        Az Európai Parlament és a Tanács 765/2008/EK rendelete (2008. július 9.) a termékek forgalmazása tekintetében az akkreditálás és piacfelügyelet előírásainak megállapításáról és a 339/93/EGK rendelet hatályon kívül helyezéséről (HL L 218., 2008.8.13., 30. o.).
               
               
                  
                     (3)
                  
                        Az Európai Parlament és a Tanács (EU) 2019/1020 rendelete (2019. június 20.) a piacfelügyeletről és a termékek megfelelőségéről, valamint a 2004/42/EK irányelv, továbbá a 765/2008/EK és a 305/2011/EU rendelet módosításáról (HL L 169., 2019.6.25., 1. o.).